Document ID: 31996L0020

KOMMISSIONENS DIREKTIV 96/20/EF af 27. marts 1996 om tilpasning til den tekniske udvikling af Rådets direktiv 70/157/EØF om tilnærmelse af medlemsstaternes lovgivning om tilladt støjniveau og udstødningssystemer for motordrevne køretøjer (Tekst af betydning for EØS)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970, om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Kommissionens direktiv 95/54/EF (2), særlig artikel 13, stk. 2,
under henvisning til Rådets direktiv 70/157/EØF af 6. februar 1970 om tilnærmelse af medlemsstaternes lovgivning om tilladt støjniveau og udstødningssystemer for motordrevne køretøjer (3), senest ændret ved direktiv 92/97/EØF (4), særlig artikel 3, og
ud fra følgende betragtninger:
Direktiv 70/157/EØF er et af særdirektiverne under den EF-typegodkendelsesprocedure, der er fastlagt ved Rådets direktiv 70/156/EØF; følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder også anvendelse i nærværende direktiv;
i direktiv 70/156/EØF, særlig artikel 3, stk. 4, og artikel 4, stk. 3, kræves det, at der til hvert særdirektiv knyttes et oplysningsskema, der indeholder de relevante punkter fra bilag I til nævnte direktiv, og en typegodkendelsesattest, der er baseret på bilag VI til samme direktiv, således at typegodkendelser kan edb-registreres;
som følge af motorernes udvikling er der behov for at gøre prøvningsprocedurerne mere præcise og eksplicitte, særlig prøvningen af lastbiler, således at proceduren kan følges, og især at prøvningen bliver reproducerbar;
direktivets bestemmelser er i overensstemmelse med udtalelse fra det udvalg for tilpasning til den tekniske udvikling, som er nedsat i direktiv 70/156/EØF -
UDSTEDT FØLGENDE DIREKTIV:
Artikel 1
1. I den dispositive del af direktiv 70/157/EØF foretages følgende ændringer:
- I artikel 1 ændres udtrykket »skinnekøretøjer, landbrugstraktorer og -arbejdsredskaber og andre arbejdsredskaber« til udtrykket »skinnekøretøjer, landbrugs- og skovbrugstraktorer samt alle mobile maskiner«.
- I artikel 2, andet led, og artikel 2a, stk. 2, ændres udtrykket »artikel 9a« til udtrykket »artikel 2«.
- I artikel 3 ændres udtrykket »bilagets bestemmelser« til udtrykket »bestemmelserne i bilagene«.
2. Bilagene til direktiv 70/157/EØF ændres som anført i bilaget til nærværende direktiv.
Artikel 2
1. Fra den 1. oktober 1996 kan medlemsstaterne ikke af grunde, der vedrører støjniveau eller udstødningssystem
- nægte EF-typegodkendelse eller national typegodkendelse af en type motorkøretøj eller udstødningssystem, eller
- forbyde registrering, salg eller første ibrugtagning af motorkøretøjer eller salg eller ibrugtagning af udstødningssystemer
hvis køretøjerne og udstødningssystemerne opfylder kravene i direktiv 70/157/EØF som ændret ved dette direktiv.
2. Fra den 1. januar 1977 har medlemsstaterne
- ikke ret til at meddele EF-typegodkendelse, og
- skal medlemsstaterne nægte national typegodkendelse
af en motorkøretøjstype med begrundelse i støjniveau eller udstødningssystem, og af en type udstødningssystem, hvis kravene i direktiv 70/157/EØF som ændret ved dette direktiv ikke er opfyldt.
3. Uanset bestemmelserne i stk. 2 skal medlemsstaterne fortsat meddele EF-typegodkendelse for og tillade salg og ibrugtagning af udstødningssystemer i form af reservedele, hvis de opfylder kravene i tidligere versioner af direktiv 70/157/EØF og
- er beregnet til et køretøj, der allerede er i brug, og
- opfylder kravene i det direktiv, der var gældende, da køretøjet blev registreret første gang.
Artikel 3
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. oktober 1996. De underretter straks Kommissionen herom.
2. Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 4
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 27. marts 1996.

Labels: 7
8
15
20